Francois le Vaillant (ook François Levaillant, 1753–1824) was 'n Franse voëlkenner, verkenner, versamelaar, avonturier, kunstenaar en skrywer wat tussen 1781 en 1784 reise aan die Kaap die Goeie Hoop onderneem het. Sy reisverhale is van belang vir die geskiedskrywing van Suid-Afrika. Le Vaillant se vader was 'n sakeman in Metz (Frankryk) en later die Franse konsul in destydse Nederlandse kolonie Suriname. Hier in die stad Paramaribo is Francois le Vaillant op 6 Augustus 1753 gebore. Sy vader en moeder het beide gespruit uit geslagte van bekende Franse regsgeleerdes. Die jong Le Vaillant vergesel sy ouers dikwels op reise na die binneland van Suriname en ontwikkel so 'n belangstelling in die natuur, maar in 1763 keer die gesin na Frankryk terug. Tydens sy studie in die dierkunde van 1777 tot 1781 in Parys ontmoet hy mense wat ook soos hy belangstel in voëls, veral voëlgeraamtes, en eksotiese diere. Teen die einde van die 18de eeu was 'n kennis van die natuur in die mode. Museums is gestig en 'n behoefte aan monsters het ontwikkel.